ORDE do 14 de xuño de 2007 pola que se suprimen determinados ficheiros automatizados de datos de carácter persoal nesta consellería e no Servizo Galego de Saúde.
CONSELLERÍA DE SANIDADE — III. OUTRAS DISPOSICIÓNS — 13/08/2007

A Constitución española no seu artigo 18.4º dispón que «A lei limitará o uso da informática para garantir a honra e intimidade persoal e familiar dos cidadáns e o pleno exercicio dos seus dereitos».
Neste sentido, a Lei orgánica 15/1999, do 13 de decembro, de protección de datos de carácter persoal, regula o tratamento dos datos de carácter persoal rexistrados en soporte físico, así como toda modalidade de uso posterior deles polos sectores público e privado. Neste marco, é obxecto desta regulación a garantía e protección dos dereitos fundamentais e liberdades públicas das persoas físicas, e especialmente da súa honra e intimidade persoal e familiar.
O artigo 20.1º da citada lei dispón que a creación, modificación ou supresión dos ficheiros das administracións públicas só se poderá facer por medio dunha disposición xeral publicada no BOE ou diario oficial correspondente.
As ordes do 27 de xullo de 1994 (DOG nº 146, do 30 de xullo), 15 de decembro de 2000 (DOG nº 249, do 27 de decembro), 2 de febreiro de 2001 (DOG nº 40, do 26 de febreiro), 3 de outubro de 2001 (DOG nº 207, do 25 de outubro), 25 de xaneiro de 2002 (DOG nº 38, do 21 de febreiro), 6 de novembro de 2002 (DOG nº 231, do 29 de novembro), 17 de decembro de 2002 (DOG nº 6, do 10 de xaneiro de 2003) ,a Orde do 1 de outubro de 2003 (DOG nº 201, do 16 de outubro) e a Orde do 6 de outubro de 2005 (DOG nº 208, do 28 de outubro) crearon e modificaron determinados ficheiros automatizados de datos de carácter persoal na Consellería de Sanidade e no Servizo Galego de Saúde, ao abeiro do disposto na Lei orgánica 5/1992, do 29 de outubro, e, con posterioridade, da Lei orgánica 15/1999, do 13 do decembro, de protección de datos de carácter persoal que substituíu a anterior.
A conveniencia de adaptar os ficheiros creados polas citadas ordes ás novas necesidades e ao cambio lexislativo operado na materia xustifica a súa modificación, cancelando neste caso os ficheiros cuxos datos se inclúen noutros ficheiros existentes.
En consecuencia, e en virtude das facultades que me confire a Lei 1/1983, do 22 de febreiro, de normas reguladora da Xunta e da súa Presidencia, modificada pola Lei 11/1988, do 20 de outubro,
DISPOÑO:
Artigo 1º.-Obxecto.
Esta orde ten por obxecto a modificación das ordes do 27 de xullo de 1994, 15 de decembro de 2000, 2 de febreiro de 2001, 3 de outubro de 2001, 25 de xaneiro de 2002, 6 de novembro de 2002, 7 de decembro de 2002, 1 de outubro de 2003, 6 de outubro de 2005, polas que se crearon e modificaron determinados ficheiros automatizados de datos de carácter persoal na Consellería de Sanidade e no Servizo Galego de Saúde, suprimindo os ficheiros que se relacionan no anexo desta orde.
Artigo 2º.-Destino.
Os datos de carácter persoal que se suprimen segundo o disposto no artigo anterior estarán dentro da declaración doutros ficheiros existentes na Consellería de Sanidade e o Servizo Galego de Saúde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de xuño de 2007.
María José Rubio Vidal
Conselleira de Sanidade
Ver referencia pdf "15600D005P036.PDF"